Sanggup pakai grab
ADI SAFARMAN BINTULU: Sanggup menaiki grab semata-mata mahu
mendapatkan bekalan makanan. Seorang wanita nekad bersama anak kecilnya keluar
bagi mendapatkan makanan selepas terputus bekalan selama tiga hari lalu. Wanita yang dikenali sebagai Racha, 31, tinggal di
kawasan binaan kontrak bangunan dekat Batu 4, Jalan Sebiew bersama seorang
anaknya berusia dua tahun memaksakan diri pergi mendapatkan bekalan makanan di
Ing Hua Store di Jalan Sultan Iskandar semalam. Menurut Pengasas Extrameal Bintulu, Francis Ngu Hown Hua
memberitahu beliau telah didatangi oleh wanita tersebut yang juga mempunyai
tiga orang anak berusia dua hingga sembilan tahun itu menyatakan bahawa
keluarganya telah terputus bekalan makanan sejak tiga hari lalu. “Wanita tersebut telah memberitahu kepada saya
bahawa keluarganya tidak makan sejak tiga hari lalu akibat terputus bekalan
makanan dan juga tidak mempunyai wang bagi membeli barang keperluan tersebut. “Beliau akhirnya nekad untuk menaiki grab dari Batu
4, Jalan Sebiew menuju ke Ing Hua Store di Jalan Sultan Iskandar untuk meminta
pertolongan daripada Extrameal Bintulu semalam,” katanya. Francis berkata wanita terbabit turut menceritakan bahawa
suami beliau yang bekerja sebagai tukang binaan rumah itu langsung tidak
mendapat gaji serta bantuan daripada majikan beliau sejak Perintah Kawalan
Pergerakan (PKP) dikuatkuasakan sejak 18 Mac lalu. “Kami (Extrameal Bintulu) agak bersimpati dengan
nasib yang menimpa keluarga terbabit apabila dikhabarkan terputus bekalan
makanan sejak beberapa hari yang lalu. “Justeru itu kami dengan rendah hati telah
menyampaikan sumbangan berupa keperluan asas seperti bekalan makanan kepada
wanita tersebut bagi meneruskan kelangsungan hidup keluarga mereka,” ujar
beliau. Francis berkata sumbangan yang telah disumbangkan kepada
keluarga terbabit berupa beras, telur, gula, minyak dan lain-lain lagi untuk
bertahan selama beberapa minggu. “Extrameal Bintulu bersedia membantu keluarga yang
benar-benar berada dalam kesusahan lebih-lebih lagi, yang telah terputus
bekalan makanan jadi kita harap golongan ini untuk datang sendiri ke Ing Hua
Store di Jalan Sultan Iskandar bagi mendapatkan bekalan makanan. “Saya juga berpesan kepada golongan ini, jika ada
sesiapa yang tidak mempunyai pengangkutan sendiri, mereka bolehlah menaiki atau
menempah grab dan tambangnya nanti boleh dituntut kembali kepada pihak kami.
Kami akan cuba sedaya upaya membantu meringakan beban mereka,” ujar
beliau. Dalam pada itu, berita mengenai seorang wanita bersama
seorang anak anak kecilnya berusia dua tahun yang nekad bertindak menaiki grab
semata-mata untuk mendapatkan bekalan makanan apabila mendapati terputus
bekalan makanan dirumahnya itu telah tular di media sosial semalam. Rata-rata komen netizen memuji tindakan pihak Extrameal
Bintulu yang sentiasa membantu orang yang berada di dalam kesusahan tidak
mengira bangsa dan latar belakang individu terbabit. Seorang pemilik akaun facebook bernama Margeretlunti Imey
memberi komen:  “Cukup murni hati kamu Mr Francis…beruntung penduduk
Bintulu mempunyai warga yang berjiwa baik seperti anda, tanpa mengira agama
bangsa semua kamu tidak pinggirkn…di segenap pelusuk Bintulu kamu bantu sedaya
upaya…tidak satu pun terlepas pandang…moga rezeki anda dan yang seangkatan
dengan anda dipermudahkn diangkat setinggi-tinggi kemuliaan darjat setiap
amalan anda semua..semoga dipermudahkan segala urusan.” Seorang lagi netizen memberi komen yang menggunakan nama
Facebook Cynthia Chin berkata:  “Terbaik taukey Francis…Amalan murni kamu pasti
diberkati. Kesian ini ibu terpaksa bawa anaknya semata-mata untuk mendapatkan
bekalan makanan…Harap mereka dilindungi dari segala penyakit…Amen” 
See author's posts
